b'\n_START_ARTICLE_\nVelika nagrada Brazilije 1994\n_START_SECTION_\nPred dirko\n_START_PARAGRAPH_\nKer je bila to prva dirka sezone, je sodelovalo na njej ve\xc4\x8d debitantov. Med dirka\xc4\x8di so bili to Roland Ratzenberger, Heinz-Harald Frentzen, Olivier Panis, Olivier Beretta in Jos Verstappen, med mo\xc5\xa1tvi pa Simtek in Pacific Racing.\n_START_SECTION_\nKvalifikacije\n_START_PARAGRAPH_\nAyrton Senna je osvojil najbolj\xc5\xa1i \xc5\xa1tartni polo\xc5\xbeaj na svoji prvi dirki za Williams, Michael Schumacher pa je presenetil z drugim mestom v Benettonu. V drugo vrsto pa sta se uvrstila Jean Alesi s Ferrarijem in Damon Hill v drugem Williamsu. Heinz-Harald Frentzen v Sauberju je presenetil s petim mestom, do desetega mesta pa so se zvrstili \xc5\xa1e Gianni Morbidelli, Karl Wendlinger, Mika H\xc3\xa4kkinen, Jos Verstappen in Ukjo Katajama.\n_START_SECTION_\nDirka\n_START_PARAGRAPH_\nAlesi je na \xc5\xa1tartu prehitel Schumacherja, Senna pa je povedel. Toda \xc5\xbee po krogu in pol je Schumacher prehitel Avstrijca in se podal v lov za vodilnim. Alesi je za\xc4\x8del izgubljati proti vodilnima dirka\xc4\x8dema, Hill pa se je na \xc4\x8detrtem mestu ubadal z nekoliko \xc4\x8dudnim obna\xc5\xa1anjem dirkalnika. Wendlinger je dr\xc5\xbeal peto mesto, Verstappen pa je bil \xc5\xa1esti. V enaindvajsetem krogu sta Senna in Schumacher hkrati zapeljala na prvi postanek v bokse. Schumacherjevo mo\xc5\xa1tvo je hitreje opravilo postanek in njegov Benetton se je na izstopu iz boksov pojavil kot prvi. Schumacher je to dejstvo izkoristil z nizanjem hitrih krogov, tako da se je oddaljeval od Senne._NEWLINE_V petintridesetem krogu so Martin Brundle, Verstappen in Eddie Irvine, ki so se borili za peto mesto, ujeli za krog zaostalega dirka\xc4\x8da Ligiera, \xc3\x89rica Bernarda. Brundle je zaradi mehanske okvare svojega McLarna upo\xc4\x8dasnil, Bernard je moral zato zavreti, Irvine pa se mu je umaknil v levo in tr\xc4\x8dil v Verstappna, ki ga je ravno takrat \xc5\xbeelel prehiteti. Pri 320 km/h je Benetton zaneslo na travo, nato pa ga je odneslo v dirkalnik Irvina in ga dvignilo, pri tem pa je zadel \xc5\xa1e Brundla. Zadnje kolo je zadelo Brundla naravnost v \xc4\x8delado, kljub temu pa je ostal nepo\xc5\xa1kodovan._NEWLINE_Vrsti red v ospredju je ostal nespremenjen tudi po drugih postankih v boksih do \xc5\xa1estinpetdesetega kroga, v katerem je Senna v lovu za vodilnim Schumacherjem naredil napako, zletel s proge in moral odstopiti. S tem je na drugo mesto napredoval Hill, na tretje Alesi, na \xc4\x8detrto Barrichello v dvestopetdeseti dirki svojega mo\xc5\xa1tva Hart, na peto Katajama, kar je njegova prva uvrstitev med dobitnike to\xc4\x8dk, in na \xc5\xa1esto Wendlinger, vsi pa so imeli ve\xc4\x8d kot krog zaostanka za zmagovalcem, Michaelom Schumacherjem.\n_START_SECTION_\nPo dirki\n_START_PARAGRAPH_\nPo dirki so komisarji Irvina za nesre\xc4\x8do v petindvajsetem krogu kaznovali z dirko prepovedi in kaznijo 10.000 dolarjev. Po prito\xc5\xbebi njegovega mo\xc5\xa1tva Jordan je FIA kazen dvignila na tri dirke prepovedi.'